พระที่นั่งจักรพรรดิพิมาน - วิกิพีเดีย

# พระที่นั่งจักรพรรดิพิมาน

### จากวิกิพีเดีย สารานุกรมเสรี

สารานุกรมประเทศไทย
...
พระที่นั่งจักรพรรดิพิมาน

พระที่นั่งจักรพรรดิพิมาน เป็นพระที่นั่งองค์ประธานของพระที่นั่งในหมู่พระมหามณเฑียรในพระบรมมหาราชวัง

พระที่นั่งจักรพรรดิพิมานตั้งอยู่ในเขตพระราชฐานชั้นใน สร้างเป็นพระที่นั่งยกพื้นสูง ก่ออิฐถือปูนเรียงกัน ๓ องค์แฝด หันหน้าไปทางทิศเหนือ องค์กลางเป็นห้องโถง หลังคากระเบื้องเคลือบสี ประกอบด้วยช่อฟ้าใบระกา ภายนอกเป็นระเบียงรายล้อมด้วยเสานางจรัลอยู่ทุกด้าน

ภายในพระที่นั่งเป็นพระวิมานที่บรรทม ภายในแบ่งเป็นห้อง ๆ ด้วยพระฉากลายทอง มีพระแท่นบรรจถรณ์ พระแท่นลด แขวนพระมหาเศวตฉัตรกางกั้นห้องในพระฉากด้านใต้เป็นห้องทรงเครื่อง ตั้งแท่นพระราชอาสน์ทอดเครื่องสรงพระพักตร์และเครื่องพระสำอาง ด้านหลังพระที่นั่งมีมุขกระสันลด เรียกว่า ท้องพระโรงใน มีพระปรัศว์ซ้าย ปรัศว์ขวา องค์ขวาชื่อ พระที่นั่งเทพสถานพิลาส องค์ซ้ายชื่อ พระที่นั่งเทพอาสน์พิไล เป็นที่ประกอบร่วมกับฝ่ายใน

ด้านหน้าพระที่นั่งเป็นมุขกระสันชั้นลดเรียกว่า ท้องพระโรงหน้า ตรงกลางพระทวารมีชานและเกยลา หรือพระแท่นลาซึ่งเป็นพระแท่นเตี้ย ๆ สร้างในรัชสมัยพระบาทสมเด็จพระจอมเกล้าเจ้าอยู่หัว สำหรับเสด็จออกฝ่ายใน และมีบันไดสองข้างพระแท่นลาสำหรับเป็นทางเสด็จท้องพระโรงหน้า

พระที่นั่งจักรพรรดิพิมานนี้เมื่อแรกสร้างมุงด้วยจาก ต่อมาจึงมุงด้วยกระเบื้องดินเผา และเปลี่ยนมาเป็นมุงด้วยกระเบื้องเคลือบสีในรัชสมัยพระบาทสมเด็จพระจุลจอมเกล้าเจ้าอยู่หัว

มีราชประเพณีว่า พระมหากษัตริย์ที่ยังไม่ได้ทรงประกอบพระราชพิธีบรมราชาภิเษกจะไม่เสด็จเข้าประทับยังพระที่นั่งองค์นี้

| พระที่นั่งจักรพรรดิพิมาน เป็นบทความเกี่ยวกับ อาคาร ถนน หรือ สถานที่สำคัญ ที่ยังไม่สมบูรณ์ ต้องการตรวจสอบ เพิ่มเนื้อหา หรือเพิ่มแหล่งอ้างอิง คุณสามารถช่วยเพิ่มเติมหรือแก้ไข เพื่อให้สมบูรณ์มากขึ้น

ข้อมูลเกี่ยวกับ พระที่นั่งจักรพรรดิพิมาน ในภาษาอื่น สามารถหาอ่านได้จากเมนู ภาษาอื่น ๆ ด้านซ้ายมือ
ดึงข้อมูลจาก "http://th.wikipedia.org../../../%E0%B8%9E/%E0%B8%A3/%E0%B8%B0/%E0%B8%9E%E0%B8%A3%E0%B8%B0%E0%B8%97%E0%B8%B5%E0%B9%88%E0%B8%99%E0%B8%B1%E0%B9%88%E0%B8%87%E0%B8%88%E0%B8%B1%E0%B8%81%E0%B8%A3%E0%B8%9E%E0%B8%A3%E0%B8%A3%E0%B8%94%E0%B8%B4%E0%B8%9E%E0%B8%B4%E0%B8%A1%E0%B8%B2%E0%B8%99.html".

หมวดหมู่: บทความเกี่ยวกับ สถานที่ ที่ยังไม่สมบูรณ์ | พระบรมมหาราชวัง

##### Views

- บทความ
- อภิปราย
- รุ่นปัจจุบัน

##### ค้นหา